અમે ચાલતા જ એના રૂમ પર પંહોચ્યા. અને મેં એને વાતો વાતોમાં જણાવ્યું કે, મારાથી એને મળ્યા વિના રહેવાયું નહીં, માટે કહ્યા વગર આવી પંહોચ્યો. એ સાથે રસ્તામાં જ એણે મુવી અને ડીનરનો પ્લાન બનાવી લીધો હતો. એના રૂમ પર ફ્રેશ થયા બાદ અમે જોડે મુવી જોયું. અને પછી ડીનર ! મારા ગામમાં કંઇક દેખાડવા જેવું હોત તો હું પણ એને એ જ ઉત્સાહથી ફેરવતો હોત જે ઉત્સાહથી હમણાં અમે જોડે ફરી રહ્યા હતા. અને સાચું કહું તો એ સમયે મારા માટે વડોદરા પણ પેરીસથી કંઈ કમ નહોતું ! મેં તો મનોમન નક્કી પણ કરી લીધું હતું કે ગ્રેજ્યુએશન થયા બાદ અનમોલની કોલેજમાં જ બી.એડ સાથે આગળ અભ્યાસ કરવો. અભ્યાસ પણ થાય, અને જોડે અનમોલના વિરહનો પણ અંત આવે !